Decizie surprinzătoare la PSD-ALDE: susținerea lui Mugur Isărescu pentru un nou mandat la conducerea BNR. Aceasta în condițiile în care, până nu demult, social-democrații îl criticau pentru tot ce nu merge bine în economie.

Mugur Isărescu este susţinut de Coaliţia PSD-ALDE pentru un nou mandat la şefia BNR, iar locurile din Consiliul de Administraţie vor fi împărţite proporţional între partide.

Călin Popescu Tăriceanu: „Discuţia pe care am făcut-o azi ne-a dus la concluzia că vom merge pe reînnoirea mandatului lui Mugur Isărescu, iar în viitorul Consiliu de Administraţie, PSD va avea patru locuri şi ALDE un loc, două PNL şi unul USR.

Mandatul de guvernator al lui Mugur Isărescu expiră în această toamnă.

Mugur Isărescu ocupă scaunul de şef al Băncii Naţionale din septembrie 1990 şi este cel mai longeviv guvernator de bancă centrală din lume. În 2014, el a primit, pentru cinci ani, un nou mandat pentru această funcţie.

În mai 2018, el spunea că nu ia în calcul un nou mandat de guvernator al Băncii Naţionale, întrucât are 70 de ani.